Lovisenberg diakonale høgskole

Lovisenberg diakonale høgskole (LDH) er en privat høyskole som tilbyr bachelor i sykepleie, samt masterstudier og videreutdanninger for flere grupper helsepersonell. LDH har siden begynnelsen i 1868 hatt fokus på å utdanne sykepleiere, og er Norges første sykepleierutdanning. Høyskolen startet som en del av den internasjonale diakonissebevegelsen og er i dag en utdanningsinstitusjon med over 1200 studenter sentralt plassert på St. Hanshaugen i Oslo. 

Lovisenberg diakonale høgskole tilbyr masterstudier i sykepleie innen operasjon, intensiv, allmenn, nyfødt og psykisk helse, rus og avhengighet. LDH er den eneste utdanningsinstitusjonen i Norden som tilbyr masterstudium i nyfødtsykepleie. LDH tilbyr videreutdanninger innenfor temaene barselomsorg, palliasjon, praksisveiledning og pedagogisk basiskompetanse. I tillegg tilbyr høyskolen videreutdanning i klinisk sykepleie med fordypning innen gastrosykepleie, kardiologisk sykepleie, lungesykepleie og nevrosykepleie.

Høyskolen har kvalitet og nestekjærlighet som verdigrunnlag, og jobber for å utdanne verdibevisste og praksisnære fagutøvere. Høyskolen er samlokalisert med blant annet sykehus, sykehjem, hospice, gjestehus, barnehage og kirke på Campus Lovisenberg på Lovisenberg i indre by i Oslo, noe som gir mulighet for fellesskap og samarbeid. LDH har allerede fra pionertiden vært en pådriver for kunnskapsbasert sykepleie. Forskningen ved LDH er konsentrert om tre områder: Pasientnær klinisk forskning, helsetjenesteforskning og pedagogisk forskning. 

Fra og med den 1. august 2015 opprettet Lovisenberg diakonale høgskole sin egen velferdsordning for sine studenter: LOS – Lovisenberg Studentvelferd. LOS er høyskolens egen velferdsordning og tilsvarer ordningen med studentsamskipnad. LOS tilbyr blant annet studentene ulike velferdsgoder innen trening, helse, bolig, kantine, barnehage og veiledning. I tillegg arrangerer LOS ulike kurs og foredrag som for eksempel studieteknikk og mestringskurs.

LDH eies av den ideelle Stiftelsen Diakonissehuset Lovisenberg.

 Norges eldste sykepleierutdanning 
Høyskolen har røtter tilbake til Cathinka Guldberg, som startet sykepleierutdanningen med to elever i Kommunalgården på Grønland i Oslo 20. november 1868, og var den første av sitt slag i Norge. 

Cathinka Guldberg (1840-1919) ble utdannet diakonisse og sykepleier i Tyskland (1866-1868). Hun er Norges første profesjonelle sykepleier og grunnla Diakonissehuset hvor hun var forstanderinne fra 1868-1919. 

Cathinka Guldberg ble kalt «Mor Guldberg». Hun var diakonissenes og diakoniens mor. For henne var sykepleien en viktig del av diakonien. Drivkraften var det diakonale kallet; å være til tjeneste for mennesker som lider nød og trenger hjelp og omsorg. I 1870 flyttet Diakonissehuset til Ullevålsveien 1 og i 1884 fikk de Lovisenberg i gave. Diakonissehuset flyttet til Lovisenberg i 1888, hvor de i dag har flere delvirksomheter: høyskole, sykehus, sykehjem, barnehage, gjestehus og diakonisenter.

Høyskolen slik den fremstår i dag ble etablert 1. august 1994 med basis i Diakonissehusets og Betaniens Sykepleiehøgskoler og fikk navnet Lovisenberg diakonale høgskole. LDH ble en akkreditert høgskole i 2010.

 Referanser  

Eksterne lenker



Kategori:Høyskoler i Oslo
Kategori:Høyere utdanning i Norge
Kategori:Sykepleierutdanning i Norge
Kategori:Utdanningsinstitusjoner etablert i 1868
Kategori:1868 i Norge
Kategori:Bydel St. Hanshaugen
Kategori:Diakoni